मनमोहन पर इस्तीफा देने का दबाव बना रही हैं सोनिया : स्वामी  
स्वामी ने सोनिया गांधी पर राहुल गांधी को देश की बागडोर सौंपने के लिए प्रधानमंत्री पर इस्तीफा देने का दबाव बनाने का आरोप लगाया।
जनता पार्टी के अध्यक्ष सुब्रमण्यम स्वामी ने सोमवार को कांग्रेस अध्यक्ष सोनिया गांधी पर अपने सांसद पुत्र राहुल गांधी को देश की बागडोर सौंपने के लिए प्रधानमंत्री मनमोहन सिंह पर इस्तीफा देने का दबाव बनाने का आरोप लगाया।  स्वामी ने कहा कि कांग्रेस प्रमुख सोनिया गांधी प्रधानमंत्री मनमोहन सिंह पर इस्तीफा देने का दबाव बना रही हैं क्योंकि वह जल्द से जल्द अपने बेटे राहुल को प्रधानमंत्री बनाना चाहती हैं लेकिन राहुल का इस पद पर बैठना देशहित में नहीं होगा।  उन्होंने कहा कि राहुल के प्रधानमंत्री बनने से देश और बर्बादी की तरफ बढ़ेगा और मनमोहन को पद से हटाने का अभियान सोनिया और राहुल के चापलूस चला रहे हैं।  जनता पार्टी अध्यक्ष ने टूजी स्पेक्ट्रम घोटाला मामले में मनमोहन का बचाव करते हुए कहा कि इस प्रकरण में उनके विरुद्ध आपराधिक कार्यवाही नहीं की जा सकती।  स्वामी ने सोनिया पर साम्प्रदायिक एवं लक्षित हिंसा विधेयक के जरिए आतंकवादियों को प्रोत्साहित करने का आरोप लगाते हुए कहा कि उन्होंने इस मामले में दिल्ली पुलिस को सोनिया के खिलाफ मुकदमा दर्ज करने के लिए गत 25 अक्तूबर को एक पत्र सौंपा है और अगर 10 नवम्बर तक प्राथमिकी पंजीकृत नहीं की जाती है तो वह दिल्ली उच्च न्यायालय में याचिका दाखिल करेंगे।  उन्होंने कहा कि एयरसेल को लाइसेंस आबंटन में भी घोटाला हुआ है और वह इस मामले में भी नई याचिका दायर करेंगे।